സര്ക്കാര് ആശുപത്രികളില് പ്രതിരോധ ഉപകരണങ്ങള് നല്കി പത്തനംതിട്ട: ആന്റോ ആന്റണി എംപിയുടെ കോവിഡ് കെയര് പദ്ധതിയുടെ ഭാഗമായി പത്തനംതിട്ട പാര്ലമെന്റ് മണ്ഡലത്തിലെ എണ്പതോളം സര്ക്കാര് ആശുപത്രികളിലായി 140 ഓക്സിജന് കോണ്സണ്ട്രേറ്ററുകള്, 700 പള്സ് ഓക്സിമീറ്ററുകള്, പിപിഇ കിറ്റുകള്, 10 ഐസിയു കിടക്കകള് അടക്കം 1.50 കോടി രൂപയുടെ അവശ്യ ഉപകരണങ്ങള് എത്തിച്ചു. പത്തനംതിട്ട ലോക്സഭ മണ്ഡലത്തിലെ വിവിധ പഞ്ചായത്ത്, നഗരസഭ പാലിയേറ്റീവ് കെയര് സെന്ററുകള്ക്കും ആശുപത്രികള്ക്കുമായി 19 ആംബുലന്സുകള്ക്കായി എംപി ഫണ്ടില് നിന്നും 2.35 കോടി രൂപയും അനുവദിച്ചിട്ടുണ്ട്. സെപ്റ്റംബര് ആദ്യവാരം ആംബുലന്സുകള് ആശുപത്രികളിലെത്തും. കോവിഡിന്റെ മൂന്നാംതരംഗത്തെ നേരിടാന് തദ്ദേശസ്ഥാപനങ്ങളെ സജ്ജമാക്കാന് എല്ലാ സ്ഥലങ്ങളിലും അവശ്യ ഉപകരണങ്ങള് ഉറപ്പാക്കുമെന്ന് ആന്റോ ആന്റണി പറഞ്ഞു. ഡോക്ടേഴ്സ് ഫോര് യു എന്ന അന്തര്ദേശീയ സംഘടന ഇക്കാര്യത്തില് എംപിയുമായി സഹകരിച്ചിരുന്നു.